CELEX: 32019D1905
Language: sk
Date: 2019-11-08 00:00:00
Title: Rozhodnutie Rady (EÚ) 2019/1905 z 8. novembra 2019, ktorým sa od Komisie požaduje, aby predložila štúdiu o možnostiach Únie, pokiaľ ide o aktualizáciu existujúcich právnych predpisov o produkcii rastlinného množiteľského materiálu a o obchodovaní s ním, a návrh, ak sa to vzhľadom na výsledky štúdie ukáže ako vhodné

14.11.2019   
               
               
                  SK
               
               
                  Úradný vestník Európskej únie
               
               
                  L 293/105
               
            
         ROZHODNUTIE RADY (EÚ) 2019/1905
         z 8. novembra 2019,
         ktorým sa od Komisie požaduje, aby predložila štúdiu o možnostiach Únie, pokiaľ ide o aktualizáciu existujúcich právnych predpisov o produkcii rastlinného množiteľského materiálu a o obchodovaní s ním, a návrh, ak sa to vzhľadom na výsledky štúdie ukáže ako vhodné
         RADA EURÓPSKEJ ÚNIE
         so zreteľom na Zmluvu o fungovaní Európskej únie, a najmä na jej článok 241,
         keďže:
         
                     (1)
                  
                  
                     Komisia 6. mája 2013 predložila Európskemu parlamentu a Rade návrh nariadenia o produkcii rastlinného množiteľského materiálu a jeho sprístupňovaní na trhu. Cieľom návrhu bolo skonsolidovať a aktualizovať existujúce právne predpisy v záujme riešenia viacerých problematických oblastí, napríklad: zložitosť, nepružnosť a rozdrobenosť aktuálnych právnych predpisov; ich neharmonizované vykonávanie v členských štátoch, ktoré bráni vytvoreniu rovnakých podmienok pre všetkých prevádzkovateľov; potreba zlepšiť ich zosúladenie s inými legislatívnymi aktmi, ktoré sa týkajú tohto sektora, a ich súlad s inými politikami; existencia priestoru na zníženie nákladov a zvýšenie efektívnosti; potreba prispôsobenia sa technickému pokroku pri šľachtení rastlín a rozvoju európskeho a svetového trhu s rastlinným množiteľským materiálom; ochrana agrobiodiverzity a genetických zdrojov rastlín.
                  
               
                     (2)
                  
                  
                     Európsky parlament 11. marca 2014 zamietol návrh Komisie a vyzval ju, aby návrh stiahla a predložila nový (1). Rada 16. júna 2014 vyjadrila všeobecnú podporu správe predsedníctva, ktorá obsahuje usmernenia pre prípadný revidovaný návrh Komisie. Komisia stiahla návrh zo svojho pracovného programu na rok 2015, ale nový návrh nepredložila.
                  
               
                     (3)
                  
                  
                     Rada zastáva názor, že obavy, ktoré mala Komisia v úmysle riešiť prostredníctvom svojho návrhu z roku 2013, stále platia a že je potrebné vypracovať štúdiu so zámerom posúdiť možnosti aktualizácie existujúceho legislatívneho rámca, v súlade s Medziinštitucionálnou dohodou z 13. apríla 2016 o lepšej tvorbe práva (2), a najmä jej bodom 10 o uplatňovaní článku 225 a 241 Zmluvy o fungovaní Európskej únie,
                  
               PRIJALA TOTO ROZHODNUTIE:
         
            Článok 1
            Rada žiada Komisiu, aby do 31. decembra 2020 predložila štúdiu o možnostiach Únie, pokiaľ ide o aktualizáciu existujúcich právnych predpisov o produkcii rastlinného množiteľského materiálu a o obchodovaní s ním.
         
         
            Článok 2
            
               1.   Rada žiada Komisiu, aby predložila návrh v prípade, ak sa to vzhľadom na výsledky štúdie ukáže ako vhodné riešenie, alebo aby v opačnom prípade informovala Radu o alternatívnych opatreniach potrebných v nadväznosti na výsledky štúdie.
            
            
               2.   Rada v súlade s bežnou praxou žiada Komisiu, aby zabezpečila, že k návrhu sa priloží posúdenie vplyvu.
            
         
         
            Článok 3
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            
         
         
            V Bruseli 8. novembra 2019
            
               
                  Za Radu
               
               
                  Predsedníčka
               
               L. ANDERSSON
            
         
         
            (1)  Legislatívne uznesenie Európskeho parlamentu z 11. marca 2014 (Ú. v. EÚ C 378, 9.11.2017, s. 303).
         
            (2)  Ú. v. EÚ L 123, 12.5.2016, s. 1.